*Kiss Ottó*

**Tavaszi medvedal**

Tavasz volt, fényes, szép tavasz,

az árnyék épp csak két arasz

– a medve ment a fák között,

minden madárra ráköszönt.

Örült a hosszú tél után,

hogy jött egy forró délután

– bundából barnát vett fel ő,

mert abban szép és megnyerő.

A rét is szép ruhát viselt,

a bokrok meg madárcsicsert

– ott ült egy méh, csak megszökött,

szagolni szállt virágözönt.

Vagy mézet gyűjt? Az is helyes.

A méz roppantul ízletes.

A méz: akár egy csepp remény,

imádja azt a medvelény!